Freedumb

Freedumb er et norsk punkrock/hardcore-band fra Østfold. Bandet ble startet i 2003 og består i pr 2020 av Torstein Eriksen (bass/vokal), Kim Trøbråten (gitar) og Arne-Magnus Fjelle (trommer).

Historie 
Bandet ble startet i Moss vinteren 2003 av bassist og vokalist Torstein Eriksen (Norsk Råkk), gitarist Thomas Walland Hansen (The Supervisors) og trommeslager Ole Vanem (Knuste Ruter). Trioen kom seg raskt i studio, og distribuerte hjemmelagde demotapes som fikk bra oppmerksomhet. Freedumb ble fort et aktivt liveband og spilte med Zeke, From Ashes Rise og på Stavanger Punk Rock Festival i 2004. I 2005 kom EP´en "The Freedumb X-pedition" på 7" vinyl. Utgivelsen fikk gode anmeldelser, og gav bandet muligheten til å dele scene med barndomsheltene Siste Dagers Helvete natt til første mai på Blitz.

Etter en turné med Göttemia våren 2007 ble det lagt planer for en splitt 7´´ sammen. Freedumb ønsket å spare låter til albumet og bestemte seg for å lage fire nye låter til å ha med på utgivelsen. Et valg de senere så som et feilgrep, da ingen av låtene ble spilt på konserter, og var lite representable for bandet. Våren 2008 ble «2 wrongs make 1 right» gitt ut på Tonehjulet Kräftpest og den kortlivede labelen Wrestling Records, som samme år gav ut et samlealbum med aktuelle norske og svenske band. På samme tidspunkt spilte Freedumb inn og fullførte den første versjonen av "The Freedumb Curse", og planla albumslipp høsten 2008. Disse planene ble imidlertid skrinlagt da bandet mottok innspillingsstøtte, og valgte å spille inn albumet på nytt med flere nye låter i et musikalsk landskap med større innflytelse av trash metal og hardcore i lydbildet.   

I 2009 spilte Freedumb inn sin albumdebut med Ruben Willem (Haust) bak spakene i Caliban studios. "The Freedumb Curse" ble sluppet sommeren 2010 på Tonehjulet Kräftpest. Bandet ble booka til Månefestivalen i Fredrikstad, og ble kåret til et av de mest lovende bandene i 2010 av NRK P3’s musikkprogram Pyro. Vinteren 2011 spilte Freedumb inn 17 låter i Cantus studio tiltenkt et oppfølgeralbum, Innspillingen ble aldri fullført. Kort tid etter ga Ole Vanem seg, og Jonas Kjærnsrød overtok trommestikkene. Sommeren 2011 sluttet Thomas Walland Hansen, og Kim Trøbråten (FORK) ble rekruttert som ny gitarist. 

I 2013 samlet de opprinnelige medlemmene i Freedumb seg, og feiret 10-årsjubileum, ved å spille under kunstutstillingen til Victor Del Torro som produserte musikkvideoer for Troublesome Twosome og Mareritt. Sommeren samme år spilte Freedumb på Kanalrock i Horten, og ga ut et begrenset antall av samlealbumet «Nothing Can Blast Forever», en samling uutgitte låter. 

Singelen "Like flott" som kom ut høsten 2014 ble Freedumbs første offisielle utgivelse siden albumet "The Freedumb Curse". Besetningen da var Torstein Eriksen, Kim Trøbråten og Ole Vanem. Freedumb var nå ofte i studio og skulle gi ut en ny splitt 7´´ med det meksikanske bandet Gula, men prosjektet strandet grunnet økende dollarkurs og høye produksjonskostnader. Sommeren 2015 bidro Freedumb med en versjon av låta "Parasitt" til det omfattende prosjektet Sannhet På Boks, der over 100 norske artister tolket sine versjoner av Raga Rockers-låter, som en hyllest til bandet og låtskriver/vokalist Michael Krohn (musiker). 

Freedumb gjorde en ny innspilling høsten 2015 og kombinerte låter fra diverse innspillinger fra 2014, og i januar 2016 ble "Feeding the Tapeworm" utgitt på Tonehjulet Kräftpest. Bandet la ut på en omfattende nasjonal turné som strakk seg fra Kristiansand til Lakselv. Høydepunkter for Freedumb dette året var oppvarming for Poison Idea, som var en stor inspirasjon for bandet, og spilling på festivalen Tons of Rock. Etter endt turné valgte Ole Vanem å legge ned trommestikkene i Freedumb for godt.   

Petter Cindahl (Bits Between/Your Epitaph) ble med som ny trommeslager vinteren 2017, og bandet gikk i gang med nytt album. Freedumb signerte med labelen Big Day Records og slapp singelen "Let It Slide" i august 2017. "Let It Slide" fikk mye oppmerksomhet både fra publikum og presse, og havner på flere offisielle spillelister på Spotify. Freedumb jobbet med nytt album i studio med Hans Tømmerholen (Bits Between). I oktober 2017 kom sjokkbeskjeden om at Petter Cindahl hadde gått bort på grunn av akutt hjerneslag. Resten av Freedumb var i dyp sorg, og valgte å legge bandet på is med umiddelbar virkning.      

Vinteren 2018 ble trommeslager Arne-Magnus Fjelle (Blodstrupmoen) med i Freedumb, og bandet jobbet med nytt materiale. Materialet fra albumet som var spilt inn med Cindahl ble for følsomt, og ble ikke gjenopptatt og fullført før i 2019. I september 2019 ble "Post-Modern Dark Age" utgitt på Big Day Records, og ble dedikert Petter Cindahl som spilte trommer på 9 av 10 låter på albumet. Mossekunstneren Kine Johnsen som har kjent Cindahl fra barnsben, tegnet og utformet coveret til "Post-Modern Dark Age".      

Bandet la ut på en promoturné høsten 2019 blant annet i Norge og Danmark med Out Of Bounds og en miniturné på Vestlandet med Dangerface. Freedumb spilte på Trondheim Calling i slutten av januar 2020. Vinteren 2020 går Torstein Eriksen, Kim Trøbråten og Arne-Magnus Fjelle i studio igjen med Hans Tømmerholen, denne gang med Bjarte Lund Rolland fra Kvelertak (band) som produsent.

Diskografi 

 2010 The Freedumb Curse
 2016 Feeding The Tapeworm
 2019 Post-Modern Dark Age

Medlemmer 

 Torstein Eriksen - bass, vokal (2003-)
 Kim Trøbråten - gitar (2011-)
 Arne-Magnus Fjelle - trommer (2018-)

Tidligere medlemmer 

 Ole Vanem - trommer, vokal (2003-2011,2013-2016)
 Thomas Walland Hansen - gitar, vokal (2003-2011)
 Petter Cindahl (RIP) - trommer (2017)
 Jonas Kjærnsrød - trommer (2011-2013)
 Øyvind Bjorbækmo - bass (2008)
 Jon Martens Holm - gitar, bass (2004)

Referanser

Eksterne lenker 
 Freedumb på Spotify
 Freedumb på Facebook
 Freedumb på YouTube
 Freedumb på BandCamp
 Freedumb på Discogs
 Freedumb på Instagram

Norske musikkgrupper
Band etablert i 2003